### מדריך למורה

### מסכת תענית פרק א משנה ה

# תעניות ציבור בזמן עצירת גשמים

**משך ההוראה**: חצי שיעור - שיעור אחד.

תעניות היחדים לא הועילו, החשש הולך וגובר וכל העם מצטרף לתעניות היחידים לסדרה נוספת של לשוש תעניות חמורות.

נוסח המשנה

## הִגִּיעַ רֹאשׁ חֹדֶשׁ כִּסְלֵו וְלֹא יָרְדוּ גְשָׁמִים,

## בֵּית דִּין גּוֹזְרִין שָׁלשׁ תַּעֲנִיוֹת עַל הַצִּבּוּר.

## אוֹכְלִין וְשׁוֹתִין מִשֶּׁחָשֵׁכָה,

## וּמֻתָּרִין בִּמְלָאכָה וּבִרְחִיצָה וּבְסִיכָה וּבִנְעִילַת הַסַּנְדָּל וּבְתַשְׁמִישׁ הַמִּטָּה.

מבנה:

1. זיהוי **התאריך** שמופיע במשנה. זהו התאריך שרק אחריו מתחילות התעניות שעליהן מדובר במשנה.
2. זיהוי **המספר** שמופיע במשנה. זהו מספר התעניות.
3. זיהוי מילת הדין **ומותרין.** כאשר נגיע לתעניות החמורות נרגיש את ההחמרה כאשר מילה זו תהפוך ל- **ואסורין.**

תוכן

משנה זו כמעט זהה למשנה הקודמת, אלא שהפעם ישנה החמרה והציבור כולו מצטרף ליחידים ומתענה שלוש תעניות. ההחמרה נובעת מכך שעברו שבועיים (שבין י"ז בחשוון לראש חודש כסלו) – ולא ירדו עדיין גשמים.

גם תעניות אלו מתחילות רק בבוקר, וגם בהן אין איסורים נוספים מלבד אכילה ושתייה.

מיומנות

במשנה זו כמה מיומנויות חשובות:

1. התמצאות במרחב הזמן – נבין על אילו תאריכים מדובר, נבין באילו ימים צמים וכו'.
2. איסוף מידע על פי מילות מפתח (תאריכים, מספר התעניות, רמת החומרה של התענית)

משמעות

יעל: בימינו החיסרון במים בשנות בצורת הרבה פחות מורגש. אני זוכרת שלפני כמה שנים בקושי ירד גשם, ובכל זאת המים זרמו בברזים כרגיל...

חגי: זה שהמים זורמים בברזים, לא אומר שאין מחסור במים! בשנות בצורת חייבים לחסוך במים!

יעל: אתה צודק. אבל שכחת עוד משהו שצריך לעשות בשנות בצורת.

כִּתבו:

למה התכוונה יעל? מה צריך לעשות בשנות בצורת מעבר לחיסכון במים?